เงินบาทเปิด 31.43/45 คาดอ่อนค่าต่อ
ธนาคารซีไอเอ็มบีไทย รายงาน เงินบาทเปิด 31.43/45 คาดอ่อนค่าต่อ นักลงทุนกังวลปัญหาเศรษฐกิจ-การเมืองในกรีซ
16 พ.ค. 2555

ธนาคารซีไอเอ็มบีไทย รายงาน เงินบาทเปิด 31.43/45 คาดอ่อนค่าต่อ นักลงทุนกังวลปัญหาเศรษฐกิจ-การเมืองในกรีซ
นักบริหารเงินจากธนาคารซีไอเอ็มบีไทย เปิดเผยว่า เงินบาทเปิดตลาดเช้านี้อยู่ที่ระดับ 31.43/45 บาท/ดอลลาร์ อ่อนค่าลงจากเมื่อเย็นวานนี้ที่ปิดตลาดที่ระดับ 31.33/35 บาท/ดอลลาร์
แนวโน้มเงินบาทวันนี้คาดว่ายังเคลื่อนไหวในทิศทางที่อ่อนค่าต่อเนื่อง จากที่นักลงทุนยังคงกังวลกับปัญหาในฝั่งยุโรปโดยเฉพาะประเทศกรีซที่มีทั้งปัญหาเศรษฐกิจและการเมือง โดยนักลงทุนกังวลว่ากรีซอาจจะต้องจัดให้มีการเลือกตั้งใหม่อีกครั้งหลังจากที่ยังไม่สามารถจัดตั้งรัฐบาลได้ ประกอบกับผลประมูลพันธบัตรรัฐบาลของสเปนและอิตาลีที่อัตราผลตอบแทนออกมาในระดับสูง
"ยังมองว่าบาทอ่อนค่าต่อ  นักลงทุนกังวลเรื่องกรีซที่มองว่ายังฟอร์มรัฐบาลไม่ได้ อาจจะต้องมีการเลือกตั้งใหม่ คนยิ่งกังวล ส่วนการประมูลพันธบัตรของสเปนและอิตาลีก็ค่อนข้าง yeild สูง คนเลยหันไปถือดอลลาร์กัน" นักบริหารเงิน ระบุ
ส่วนความเคลื่อนไหวของค่าเงินสกุลหลักต่างประเทศช่วงเปิดตลาดเช้านี้ เงินเยนอยู่ที่ระดับ 80.42/45 เยน/ดอลลาร์ ส่วนเงินยูโรอยู่ที่ระดับ 1.2725/2728 ดอลลาร์/ยูโร
นักบริหารเงิน คาดว่า วันนี้เงินบาทจะเคลื่อนไหวอยู่ในกรอบ 31.40-31.50 บาท/ดอลลาร์